РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/178-19

12. јул 2019. године

Б е о г р а д

ЗАПИСНИК

81. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 12. ЈУЛА 2019. ГОДИНЕ

Седница је почела у 14,00 часова.

Седници је председавала Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Србислав Филиповић, Момо Чолаковић и Золтан Пек.

Седници су присуствовали: Тања Дамјановић Томашевић (заменик Верољуба Арсића) и Душко Тарбук (заменик Оливере Пешић).

Седници нису присуствовали чланови Одбора: Душан Бајатовић, Миљан Дамјановић, Милорад Мирчић, Горан Ћирић, Милорад Мијатовић, Милан Лапчевић и Војислав Вујић, нити њихови заменици.

Седници је присуствовао и Александар Стевановић, народни посланик који није члан Одбора.

Седници су присуствовали: Јелена Танасковић, државни секретар у Министарству финансија; Предрад Ивановић, в.д. помоћника директора Управе за јавни дуг у Министарству финансија и др Дејан Дабетић, руководилац групе за уговоре о избегавању двоструког опорезивања.

На предлог председника Одбор је, једногласно **(9 гласова „за“), утврдио** следећи

Д н е в н и р е д:

- усвајање записника са 79. и 80. седнице Одбора

1. Разматрање Предлога закона о изменама и допуни Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ (482-1926/19 од 24. јуна 2019. године), у начелу;

2. Разматрање Предлога закона о потврђивању Конвенције о узајамној административној помоћи у пореским питањима (011-1928/19 од 24. јуна 2019. године);

3. Одређивање рока за достављање предлога за члана Комисије за хартије од вредности.

Пре преласка на рад по утврђеном дневном реду, Одбор је једногласно **(9 гласова „за“),** усвојио записнике са 79. и 80. седнице Одбора.

У складу са чланом 76. Пословника Народне скупштине, председник Одбора Александра Томић је предложила да се обави заједнички начелни претрес тачака 1 и 2, с тим што ће се обавити појединачно одлучивање. Одбор је једногласно прихватио овај предлог.

**ПРВА-ДРУГА ТАЧКА ДНЕВНОГ РЕДА: Разматрање Предлога закона о изменама и допуни Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ, у начелу; Разматрање Предлога закона о потврђивању Конвенције о узајамној административној помоћи у пореским питањима, у начелу.**

Јелена Танасковић, државни секретар у Министарству финансија, је истакла да је пресудом Суда за људска права у Стразбуру из 2014. године, Србији наложена обавеза исплате старе девизне штедње. С тим у вези, Србија је донела Закон о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ, који је ступио на снагу 30. децембра 2016. године. Предлог измена се односи на продужење рока одлучивања по пријавама потраживања за шест месеци, са 23. јуна на 23. децембар 2019. године. На тај начин комисија даје себи могућност да прибави додатну документацију.

Дејан Дабетић, руководилац групе за уговоре о избегавању двоструког опорезивања у Министарству финансија, је рекао да Конвенција представља међународну обавезу Републике Србије када је у питању међусобна сарадња и размена информација ради спречавања пореских злоупотреба и избегавања плаћања пореза. Ову конвенцију је до сада потписало 128 земаља, међу којима и Србија, у јуну ове године. Конвенција садржи прецизно одређене механизме и начине на који би државе требало да размењују информације.

**ПРВА ТАЧКА ДНЕВНОГ РЕДА:**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (9 „за“) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допуни Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ, у начелу.

За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (9 „за“) одлучио да поднесе следећи

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Конвенције о узајамној административној помоћи у пореским питањима.

За известиоца Одбора на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА:** Одређивање рока за достављање предлога за члана Комисије за хартије од вредности.

Председник Одбора, др Александра Томић је подсетила да је рок за достављање предлога кандидата за члана Комисије за хартије од вредности истекао 3. јула и да ниједна посланичка група до сада није доставила предлог кандидата. У складу са тим предложила је да се рок за достављање предлога кандидата за члана Комисије за хартије од вредности продужи за 60 дана. Одбор је једногласно (9 „за“) усвојио овај предлог.

Седница Одбора је завршена у 14,25 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић